is vi is is is en hbs_lat is is en en is is is is is en is gl is is is is is is is is is is is is is is is is is is nb gl is en is is is en is is is is de is is en is is is is is nn ce is is is is is is is is nn war is en en is en is is is is is is is de is en is is en is en is is en is en en en de is is is en en is nb is is de is hbs_lat is cs is is is is en is is pt pt pt pt is is fr is is is sk en is sk is is sk fr is is is is sk en is sk is is sk fr is is is is sk en is sk is is sk fr is is is is sk en is sk is is sk is en en en en en en en cs sk en is is en is vi is vi is en en is is
Besta ferð sem hefur ekki verið farin á Herðubreið
Birt þann ágúst 10, 2010 by birnabirna
Við vinkonurnar renndum úr bænum norður í land til að bæta Herðubreið í fjallasafnið. Tvær tölvukonur að sunnan, á háum hælum og nýjum göngubuxum. Þegar við komum til Akureyrar spurðum við til vegar að ríkinu, því ekki er grill án gullinna veiga.
Ferðafélagar söfnuðust saman við hús FFA og sendu hverjir öðrum rannsakandi augnagotur, þar til þeim var raðað í fjallabíla. Við vinkonurnar unnum í lottóinu og fengum að sitja í hjá fararstjórunum Ingvari og Konna. Ökuferðin austur í Mývatnssveit leið eins og örskot undir fróðleik og lygasögum úr sveitinni. Veðrið var eins og best gerist, jafnvel á norðurlandi. Sól og blíða og bros á hverjum manni.
Á leiðinni inn að Herðubreiðalindum skoðuðum við fjallakofann "Tumba" sem var afdrep gangnamanna og hlýddum á sögur af Fjalla-Bensa sem lét sér ekki margt fyrir brjósti brenna.
Jeppalestin kom í Herðubreiðarlindir í blíðskaparveðri og við nutum kyrrðarinnar og náttúrufegurðarinnar. Tignarleg Herðubreið minnti á klippimynd þar sem hana bar í heiðan kvöldhiminn og við hugsuðum okkur gott til glóðarinnar að klífa "Drottninguna" daginn eftir.
Hópurinn gisti í Þorsteinsskála sem er ljómandi þægilegur og um kvöldið las Ingvar Teitsson fyrir okkur sögur af Fjalla-Bensa þar til frakkarnir ráku okkur í háttinn.
Morguninn eftir, þegar til stóð að æða á fjallið, hékk skýjabakki niður í miðjar hlíðar og ekki vænlegt til uppgöngu. Það kom flatt á okkur borgarbúana, sem högum plönum skv. "Calendar".
Eftir hafragraut og tvo kaffibolla og lúku af bláberjum var komið plan B. Fararstjórnarnir færu með okkur í Öskju og Víti og Drekagil og svo á Drottninguna á eftir, þegar rofaði til. Öll voru þessi nöfn ógurleg og staðirnir áður óséðir þ.a. þetta var "2 fyrir 1" tilboð.
Við nutum dagsins og skoðuðum Öskjusvæðið. Veðrið var kalt, enda vorum við þarna komin í um 1000m hæð. Nokkrar hugaðar konur og enn hugaðri karl syntu í Víti, og höfðu baðvörð til að uppfylla skilyrði ESB um almenningsböð. Syndararnir fundu hópinn við vörðu sem reist var til minningar um Knebel, þýskan vísindamann sem týndist við rannsóknir á Öskuvatni.
þá var stoppað í Nautagili. Þar voru fyrstu tunglfararnir við æfingar 1965 og 67 og heitir gilið eftir þeim (Astro-Nauta gil 🙂 húmorinn er frá Sigurði Þórarinssyni jarðfræðingi kominn. Konni sagði okkur nokkrar gamansögur eins og honum einum er lagið og heyrðist jafnvel enn betur í honum en venjulega þarna á milli klettaveggjanna. Í gilinu er stórmerkileg "rós" eða stjarna í klettavegg og létu margir taka mynd af sér inní rósinni.
Á heimleiðinni skoðuðum við Glúfrasmið þar sem Jökulsá hefur grafið sér glúfur og beljar ógurlega.
Enn gaf ekki á Herðubreið, en menn þóttust þess fullvissir að betra veður væri í kortunum.
Heima í Þorsteinsskála fengum við okkur síðdegisblund að sveitamannasið, en vorum svo rekin á fætur með þeim orðum að ganga um Álftavatn hæfist eftir 2 mínútur! Þá var best að haska sér.
Við skoðuðum Vatnstankana sem sjá svæðinu fyrir vatni og Eyvindarhelli, hvar Fjalla-Eyvindur hírðist heilan vetur eldlaus og nærðist á hvannarót og hráu hrossakjöti. jamm!
Á vatninu voru nokkrar endur, flestar með ótrúlega smáa unga. Skyldi varp hafa misfarist í vor? Svo sáum við fallega álftafjölskyldu – par með þrjá stálpaða unga. Við gengum að ármótum Jökulár og Kreppu til að ná örugglega upp matarlyst og gekk á með gamansögum. Á heimleiðinni gróf Ingvar upp hvannarót og gaf okkur að smakka. Hún líktist sellerírót. Það var viðeigandi lystauki fyrir grillið um kvöldið og þóttust margir hressast allverulega.
Á kvöldvökunni sagði Ingvar söguna af týnda vísindamanninum Walter von Knebel og unnustu hans Ínu von Grumbkow, sem gerði út leiðangur til að kanna afdrif hans og tók svo að lokum saman við jarðfræðinginn dr. Hans Reck sem kom með henni til Íslands. Dramatísk saga sem sómir sér vel í óperu. (ég sendi sms til Atla Heimis, hef enn ekki fengið svar ..)
Þegar við vöknuðum á sunnudagsmorgni var enn þungbúnara en á laugardaginum og ljóst að Drottningin gæfi ekki færi á sér þann daginn. Við vinkonurnar vorum sammála um að okkur væri slétt sama. Ferðin var þegar orðin kjaftfull af fróðleik og fjöri og svo mikil upplifun að við værum komnar með 5 fyrir 1. Herðubreið er ekki að fara neitt og hægt að gera aðra tilraun seinna. Einn orðaði það svo "við sluppum við að þurfa að ganga á fjallið". Ekki voru allir sama sinnis.
Sumir héldu heim á leið þegar ljóst var að ekki yrði gengið á Herðubreið, en þá sem verða seint saddir, leiddu fararstjórarnir í nestisferð inní Hrossaborg. Við sátum í sól og hita, en "nokkrum metrum" sunnar var Herðubreið með hár niður á herðar.
Svo skoðuðum við Sæluhúsið við Jökulsá, eitt af örfáum húsum á Íslandi hlaðið úr höggnum steini.
Við röltum í sól og steikjandi hita heim að "Klaustri", jarðhýsi sem var afdrep gangnamanna. Enn eitt dæmið um hversu stórt stökk við tókum, í átt til betri lífskjara, á síðustu öld. Þaðan sáum við líka 3 kynslóðir þjóðvega, all-ólíka. Frekar en láta staðar numið við svo búið, þá var staldrað við á Fuglasafni Sigurgeirs við Mývatn. Það var ótrúlega glæsilegt og gaman að finna enn nýjar perlur.
Fegurð daganna felst í fólkinu sem þú deilir þeim með.
Takk fyrir óvenju fagra helgi.
p.s. Hvað fáum við á prófinu Ingvar? 8,5?
Birt í Travel | Færðu inn athugasemd
Birt þann mars 16, 2009 by birnabirna
Eydís er skáldið á mínu heimili, hún vaknar með ljóð í munni á hverjum degi
Afhverju vaktir þú mig ekki!
Eru hreinir sokkar í þinni skúffu ?
Ég tek með mér banana, bless!
Birt í Uncategorized | Færðu inn athugasemd
Birt þann mars 9, 2009 by birnabirna
Það sem mig dauðlangar að vita er :
Hvað skuldum við mikið í krónubréfum og hvenær eru gjalddagar? (er þetta ekki til í súluriti hjá Seðlabanka eða hagstofu? )
Hvernig er stefnt á að losna við krónubréfin og hvenær?
Hvað er Seðlabankinn að eyða miklum gjaldeyri í að halda uppi genginu?
Hversvegna erum við að "halda uppi" genginu??
Stefán Jóhann Stefánsson hringdi í mig úr Seðlabankanum og sagði eftirfarandi: (vonandi rétt eftir haft)
Upplýsingar um krónubréfin og gjalddaga þeirra er að finna á bond.is og í peningamálum Seðlabankans. Ég spurði hvort útistandandi væru um 200 ma, og hann sagði að það væri ekki fjarri lagi, en taldi þó að það væri nokkru lægra.
Hann kannaðist ekki við að nein opinber stefna væri um að losna við krónubréfin. Þó svo það hefði vissulega verið í umræðunni.
Hann sagði Seðlabankann hafa eytt litlu í að halda uppi genginu
Og tilgangurinn væri að halda verðbólgunni niðri.
Ég er sátt við greið svör, en sakna þess að fá á tilfinninguna að markvissar aðgerðir séu í gangi. Það er bara verið að beita klassískum aðferðum eftir bókinni, en þær hafa brugðist hingað til og einhver sagði að það væri búið að eyða 140 millj af AGS láninu. það eru soldið miklir peningar.
Í morgunkorni Íslandsbanka 6.feb kom fram að í um þriðjungi gjaldeyrisviðskipta væri Seðlabankinn að kaupa krónur (og sóa gjaldeyri!)
SÍ segir: – ég ætla að ýta þessu á sérfræðingana okkar og reyna að fá þessar upplýsingar í aðeins ítarlegra formi en ég nefndi við þig í símanum – til að setja á vefinn
Birt í Uncategorized | Ein athugasemd
Birt þann mars 6, 2009 by birnabirna
um daginn var Sjáfstæðismaður í kaffi hjá mér
hann var mjög ósáttur við að líklega yrði Bjarni Ben formaður, hann vill Þorgerði
hann var mjög ósáttur við klíkuveldið innan flokksins
hann var mjög ósáttur við frjálshyggjuna
hann var mjög ósáttur við hvernig var raðað í ráðherrastólana
hann var mjög ósáttur við framtaksleysi Geirs
hann var mjög ósáttur við Davíð í Seðlabankanum og að hann skyldi ekki vera rekinn
en ég held hann hafi ekki einusinni hugleitt að   KJÓSA  EKKI   Sjálfstæðisflokkinn
Birt í Uncategorized | 5 athugasemdir
Just f** google it !
Birt þann febrúar 12, 2009 by birnabirna
Hvernig væri að setja upp þátt sem gæti heitið "Just f** google it"
Fólk fær spurningar sem það þarf að svara og má nota allar leiðir sem þeim dettur í hug til að finna svarið.
Google, hringja í afa, póst á nörda grúppur, spyrja vini á msn, ja.is, pósta facebook commenti, fyrirspurn í gagnagrunn, skrifa forrit sem finnur lausnina ..
Hver fótar sig best í upplýsingasamfélaginu ?
Birt í Uncategorized | 3 athugasemdir
Birnir vita hvað þarf
Birt þann janúar 23, 2009 by birnabirna
Birt í Uncategorized | Færðu inn athugasemd
Einn, tveir og Geir
Birt þann janúar 22, 2009 by birnabirna
Á sundi samfylkingarinnar í gær var einróma á ákafur stuðningur við að slíta stjórnarsamstarfinu strax. Ef forysta flokksins heykist á að fylgja því eftir, þá verður flokkurinn fúasprek eftir. Samfylkingin má ekki sýna af sér sama tvístígandaháttinn og Geir hefur pínt þjóðina með undanfarna mánuði.
Birt í Uncategorized | Færðu inn athugasemd
Besta ferð sem hefur ekki verið farin á Herðubreið
Just f** google it !
Björgvin um Hvernig gengur?
Birna um Áfram KR
Olafur um Áfram KR
Birna um Áfram KR
Unknown um Áfram KR
Stofnaðu ókeypis vef eða blogg á WordPress.com.
Privacy & Cookies: This site uses cookies. By continuing to use this website, you agree to their use.
To find out more, including how to control cookies, see here: Cookie Policy